钦定古今图书集成/明伦汇编/官常典/第726卷 > 胡斌
## 钦定古今图书集成/明伦汇编/官常典/第726卷 > 胡斌

按《宋史忠义传》：“斌为殿前司将官，童德兴提禁旅戍
邵武江。闽寇作，知邵武有备，未敢犯，会招捕司檄德
兴禀议，独留斌，将弱卒数百留城中。绍定三年闰月
己卯，盗众大至，他将士皆遁，斌独奋身迎战，所格杀
甚众，贼益生兵，官军所存仅数十人。或告以众寡不
敌，盍避之，斌曰：‘郡民死者以万计，赖生者数千人由
东门而出，我不缀其势，使得脱走，则贼蹑其后，无噍
类矣’。”遂巷战，大呼曰：“我死救百姓！”兵尽矢穷，卒遇害。
其尸僵立，移时始仆。事闻，赠武节大夫，录其后一人。
枢密院编修官王埜言：“‘邵武民即斌战地立庙，请就
以《武节》’为庙额。”从之。